CELEX: 32018R0521
Language: el
Date: 2018-03-28 00:00:00
Title: Εκτελεστικός κανονισμός (ΕΕ) 2018/521 της Επιτροπής, της 28ης Μαρτίου 2018, για την τροποποίηση του κανονισμού (ΕΚ) αριθ. 1296/2008 για τη θέσπιση των λεπτομερειών εφαρμογής των δασμολογικών ποσοστώσεων για την εισαγωγή αραβόσιτου και σόργου στην Ισπανία και αραβόσιτου στην Πορτογαλία

3.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 87/12
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/521 ΤΗΣ ΕΠΙΤΡΟΠΉΣ
   της 28ης Μαρτίου 2018
   για την τροποποίηση του κανονισμού (ΕΚ) αριθ. 1296/2008 για τη θέσπιση των λεπτομερειών εφαρμογής των δασμολογικών ποσοστώσεων για την εισαγωγή αραβόσιτου και σόργου στην Ισπανία και αραβόσιτου στην Πορτογαλία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχείο γ),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1296/2008 της Επιτροπής (2) θεσπίζει τις λεπτομέρειες εφαρμογής των δασμολογικών ποσοστώσεων για την εισαγωγή αραβόσιτου και σόργου στην Ισπανία και αραβόσιτου στην Πορτογαλία.
            
         
               (2)
            
            
               Σύμφωνα με το άρθρο 6 του κανονισμού (ΕΚ) αριθ. 1296/2008, είναι δυνατόν να εφαρμόζεται κατ' αποκοπή μείωση του εισαγωγικού δασμού που έχει καθοριστεί σύμφωνα με τον κανονισμό (ΕΕ) αριθ. 642/2010 της Επιτροπής (3). Η εν λόγω μείωση του εισαγωγικού δασμού καθορίστηκε με τον κατ' εξουσιοδότηση κανονισμό (ΕΕ) 2018/94 της Επιτροπής (4) για το σόργο που εισάγεται στην Ισπανία από τρίτες χώρες. Η μείωση εφαρμόζεται στις υπόλοιπες διαθέσιμες ποσότητες σόργου που πρόκειται να εισαχθούν στην Ισπανία στο πλαίσιο της δασμολογικής ποσόστωσης που ανοίχθηκε την 1η Ιανουαρίου 2017.
            
         
               (3)
            
            
               Προκειμένου να υπάρξει όφελος από την κατ' αποκοπή μείωση, οι εν λόγω ποσότητες υπόκεινται σε ειδικούς κανόνες. Ειδικότερα, το άρθρο 12 παράγραφος 1 στοιχείο α) του κανονισμού (ΕΚ) αριθ. 1296/2008 προβλέπει ότι στην περίπτωση που έχει αποφασισθεί από την Επιτροπή κατ' αποκοπή μείωση, η διάρκεια ισχύος των πιστοποιητικών είναι η προβλεπόμενη στο άρθρο 6 του κανονισμού (ΕΚ) αριθ. 1342/2003 της Επιτροπής (5). Ωστόσο, το σχετικό στοιχείο της προηγούμενης διάταξης διαγράφηκε στον κατ' εξουσιοδότηση κανονισμό (ΕΕ) 2016/1237 της Επιτροπής (6), ο οποίος, μαζί με τον εκτελεστικό κανονισμό (ΕΕ) 2016/1239 της Επιτροπής (7), θεσπίζει κανόνες εφαρμογής του καθεστώτος πιστοποιητικών εισαγωγής και εξαγωγής για τα γεωργικά προϊόντα που προβλέπονται από τον κανονισμό (ΕΕ) αριθ. 1308/2013. Ως εκ τούτου, κρίνεται σκόπιμο να επανεισαχθεί ο κανόνας σχετικά με τη διάρκεια ισχύος των πιστοποιητικών για τους σκοπούς του κανονισμού (ΕΚ) αριθ. 1296/2008. Για λόγους σαφήνειας, ο εν λόγω κανόνας θα πρέπει να ενσωματωθεί άμεσα στον κανονισμό (ΕΚ) αριθ. 1296/2008.
            
         
               (4)
            
            
               Συνεπώς, ο κανονισμός (ΕΚ) αριθ. 1296/2008 θα πρέπει να τροποποιηθεί αναλόγως.
            
         
               (5)
            
            
               Για λόγους ασφάλειας δικαίου, θα πρέπει να καταστεί σαφές ότι η διάταξη σχετικά με την περίοδο ισχύος των πιστοποιητικών ισχύει για όλα τα πιστοποιητικά που εκδίδονται σύμφωνα με τον κατ' εξουσιοδότηση κανονισμό (ΕΕ) 2018/94. Επομένως, ο παρών κανονισμός θα πρέπει να ισχύει αναδρομικά από την ημερομηνία έναρξης ισχύος του κατ' εξουσιοδότηση κανονισμού (ΕΕ) 2018/94.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 12 του κανονισμού (ΕΚ) αριθ. 1296/2008, η παράγραφος 1 αντικαθίσταται από το ακόλουθο κείμενο:
   
      «1.   Η διάρκεια ισχύος των πιστοποιητικών είναι:
      
                  α)
               
               
                  η περίοδος από την ημερομηνία έκδοσης έως το τέλος του δεύτερου μήνα που έπεται του μήνα της ημερομηνίας έκδοσης, στις περιπτώσεις που έχει αποφασισθεί από την Επιτροπή κατ' αποκοπή μείωση·
               
            
                  β)
               
               
                  η περίοδος που προβλέπεται στον κανονισμό για την προκήρυξη διαγωνισμού, όσον αφορά τα πιστοποιητικά που εκδίδονται στο πλαίσιο διαγωνισμού για τη μείωση του δασμού.»
               
            
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 26 Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  Κανονισμός (ΕΚ) αριθ. 1296/2008 της Επιτροπής, της 18ης Δεκεμβρίου 2008, για τη θέσπιση των λεπτομερειών εφαρμογής των δασμολογικών ποσοστώσεων για την εισαγωγή αραβόσιτου και σόργου στην Ισπανία και αραβόσιτου στην Πορτογαλία (ΕΕ L 340 της 19.12.2008, σ. 57).
   
      (3)  Κανονισμός (ΕΕ) αριθ. 642/2010 της Επιτροπής, της 20ής Ιουλίου 2010, για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών (ΕΕ L 187 της 21.7.2010, σ. 5).
   
      (4)  Κατ' εξουσιοδότηση κανονισμός (ΕΕ) 2018/94 της Επιτροπής, της 16ης Νοεμβρίου 2017, για τον καθορισμό κατ' αποκοπή μείωσης του εισαγωγικού δασμού για το σόργο που εισάγεται στην Ισπανία από τρίτες χώρες (ΕΕ L 17 της 23.1.2018, σ. 7).
   
      (5)  Κανονισμός (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (ΕΕ L 189 της 29.7.2003, σ. 12).
   
      (6)  Κατ' εξουσιοδότηση κανονισμός (ΕΕ) 2016/1237 της Επιτροπής, της 18ης Μαΐου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις λεπτομέρειες εφαρμογής του καθεστώτος πιστοποιητικών εισαγωγής και εξαγωγής και για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους κανόνες σχετικά με την αποδέσμευση και την κατάπτωση των εγγυήσεων που κατατέθηκαν για τα πιστοποιητικά αυτά, για την τροποποίηση των κανονισμών (ΕΚ) αριθ. 2535/2001, (ΕΚ) αριθ. 1342/2003, (ΕΚ) αριθ. 2336/2003, (ΕΚ) αριθ. 951/2006, (ΕΚ) αριθ. 341/2007 και (ΕΚ) αριθ. 382/2008 της Επιτροπής και την κατάργηση των κανονισμών (ΕΚ) αριθ. 2390/98, (ΕΚ) αριθ. 1345/2005, (ΕΚ) αριθ. 376/2008 και (ΕΚ) αριθ. 507/2008 της Επιτροπής (ΕΕ L 206 της 30.7.2016, σ. 1).
   
      (7)  Εκτελεστικός κανονισμός (ΕΕ) 2016/1239 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς πιστοποιητικών εισαγωγής και εξαγωγής (ΕΕ L 206 της 30.7.2016, σ. 44).